**Informatīvais ziņojums par Latvijas Republikas nacionālajām pozīcijām par Eiropas Savienības Nodarbinātības, sociālās politikas, veselības un patērētāju lietu ministru padomes 2018. gada 22. jūnija sanāksmē izskatāmajiem Veselības ministrijas kompetences jautājumiem**

2018. gada 22. jūnijā Luksemburgā notiks kārtējā Eiropas Savienības (turpmāk tekstā - ES) Nodarbinātības, sociālās politikas, veselības un patērētāju lietu ministru padomes (turpmāk tekstā - EPSCO) sanāksme, kuras darba kārtībā ir ietverti 3 Veselības ministrijas kompetencē esošie jautājumi lemjošajā daļā un 5 jautājumi informatīvajā daļā.

**Darba kārtība.**

**1. Lemjošā daļa:**

**1.1. Priekšlikums Eiropas Parlamenta un Padomes Regulai, kas attiecas uz veselības tehnoloģiju novērtējumu un ar ko groza Direktīvu 2011/24/ES.** (*Proposal for a Regulation of the European Parliament and of the Council on health technology assessment and amending Directive 2011/24/EU)*

- Politikas debates.

**1.2. Veselības nākotne ES.** *(The future of health in the EU)*

- Politikas debates.

**1.3. Padomes secinājumu projekts par bērnu veselīgu uzturu: Eiropas veselīga nākotne.** (*Draft Council onclusions on Healthy Nutrition for Children: The Healthy Future of Europe)*

**-** Pieņemšana.

**2. Informatīvā daļa:**

a) Priekšlikums Eiropas Parlamenta un Padomes regulai, ar kuru groza Regulu (EK) Nr. 726/2004, ar ko nosaka cilvēkiem paredzēto un veterināro zāļu reģistrēšanas un uzraudzības Kopienas procedūras un izveido Eiropas Zāļu aģentūru.

- Informācija no Prezidentūras.

b) Komisijas paziņojums Padomes ieteikumam par pastiprinātu sadarbību, kas vērsta pret vakcīnregulējamām slimībām

- Eiropas Komisijas (turpmāk tekstā - Komisija) sniegta informācija.

c) Komisijas paziņojums Eiropas Parlamentam, Padomei, Eiropas ekonomikas un sociālo lietu komitejai un Reģionu komitejai, kā digitālajā vienotajā tirgū īstenot veselības un aprūpes digitālo pārveidi; iedzīvotāju iespēju stiprināšana un veselīgākas sabiedrības veidošana.

- Informācija no Komisijas.

d) Bulgārijas prezidentūras organizēto konferenču rezultāti.

- Informācija no Prezidentūras.

e) Nākamās Prezidentūras programma.

- Informācija no Austrijas delegācijas.

**Latvijas pozīcija.**

**1.** **Priekšlikums Eiropas Parlamenta un Padomes Regulai, kas attiecas uz veselības tehnoloģiju novērtējumu un ar ko groza Direktīvu 2011/24/ES.**

2018. gada 2. februārī Komisija publicēja priekšlikumu Eiropas Parlamenta un Padomes Regulai, kas attiecas uz veselības tehnoloģiju novērtējumu (turpmāk tekstā - HTA) un ar ko groza Direktīvu 2011/24/ES (turpmāk tekstā - Priekšlikums). Priekšlikums tika prezentēts šā gada 14. februāra ES Padomes (turpmāk tekstā - Padome) Medicīnas ierīču un farmācijas darba grupas sanāksmē.

HTA mērķis ir informatīvi atbalstīt drošas, efektīvas un uz pacientu orientētas veselības politikas veidošanas procesu. Veselības tehnoloģiju termins ir plaši vērtējams, jo tas attiecas gan uz zālēm, gan uz medicīnas ierīcēm un procedūrām, gan arī uz veselības tehnoloģiju pamatā veidotajiem veselības aprūpes instrumentiem slimību profilaksei, diagnostikai un ārstēšanai.

Neskatoties uz sasniegumiem ES dalībvalstu sadarbībā HTA jomā, ir identificētas vairākas problēmas, kuras nevar efektīvi atrisināt tikai dalībvalstīm brīvprātīgi sadarbojoties: piemēram, atšķirīgo nacionālo procesu un piemērotās metodoloģijas dēļapgrūtinātā pieeja tirgum, nacionālo HTA iestāžu darba pārklāšanās(identisku tehnoloģiju novērtējumi tiek veikti dubultā) un sadarbības HTA jomā neilgtspējība (šobrīd ES dalībvalstu sadarbība HTA jomā notiek projektu ietvaros, kas ir ar īstermiņa finansējumu).

Ņemot vērā dažādos viedokļus dalībvalstu vidū, it īpaši par kopējo HTA izmantošanas obligātumu, Bulgārijas prezidentūra uzskata, ka ir nepieciešams politiskais viedoklis no ES veselības ministriem, lai turpinātu sarunas Padomes darba grupas līmenī. Papildus tiek norādīts, ka publiskā apspriešana EPSCO sanāksmē ir nepieciešama arī tāpēc, lai nodrošinātu caurspīdīgumu sabiedrībai attiecībā uz šo svarīgo tiesību akta projektu.

Ņemot vērā minēto, Padome tiek aicināta atbildēt uz šādu jautājumu:

**Paturot prātā, ka esošā brīvprātīgā sadarbība starp dalībvalstīm tiek vērtēta pozitīvi, vai jūs varētu atbalstīt diskusijas par alternatīviem veidiem, lai nodrošinātu šādas sadarbības ilgtspējību, izņemot piedāvāto obligāto dalību novērtējumos un to izmantošanu?**

Latvija, atbilstoši apstiprinātajai sākotnējai pozīcijai (Pozīcija Nr.1 par Priekšlikumu Eiropas Parlamenta un Padomes Regulai, kas attiecas uz veselības tehnoloģiju novērtējumu un ar ko groza Direktīvu 2011/24/ES (apstiprināta 16.04.18)), **kopumā pozitīvi vērtē šo jauno iniciatīvu HTA jomā,** kas ir vērsta uz sadarbības starp dalībvalstīm veicināšanu un stiprināšanu, izmantojot veselības tehnoloģiju veiktos novērtējumus, kas ir īpaši svarīgi valstīm, kurām ir ierobežoti finansiālie resursi un kapacitāte.

Neskatoties uz pozitīvi vērtējamiem elementiem, Latvijai **ir bažas** par subsidiaritātes principa iespējamo pārkāpumu, nosakot kā obligātu dalībvalstu dalību visu kopīgi veikto veselības tehnoloģiju novērtēšanā.

Latvija ir atvērta turpmākām diskusijām Padomes Medicīnas ierīču un farmācijas darba grupas līmenī un varētu izvērtēt iespēju atbalstīt arī tādus priekšlikumus, kuri būtu vērsti uz zināmas elastības saglabāšanu attiecībā uz dalībvalstu obligāto pienākumu kopīgi veikt HTA un izmantot tā rezultātus.

Informācijai: Latvija **uzskata, ka**, apsverot dalību izvēlētās veselības tehnoloģijas kopīgās novērtēšanas procesā, ir jāņem vērā daudzi nacionālie apstākļi, kā arī tas, ka šobrīd pastāv atšķirības starp dalībvalstīm veselības tehnoloģiju pieejamības ziņā atšķirīgu terapijas metožu, bet, galvenokārt, atšķirīgu dalībvalstu finansiālo iespēju dēļ. Tādēļ veselības tehnoloģijas netiek ieviestas dalībvalstīs vienādos vai līdzīgos laikos, vai arī vienādi izmantotas.

**2.2. Veselības nākotne ES.**

Bulgārijas prezidentūras Padomē laikā notiek vairākas diskusijas par ES politiku nākotni saistībā ar sarunām par ES daudzgadu finanšu shēmu. Tomēr mērķis diskusijām par veselības jomas nākotni nav apspriest finansējumu, bet gan dot veselības ministriem iespēju veidot politisko programmu, iezīmējot stratēģisku redzējumu no dalībvalstu perspektīvas.

Šajā nolūkā Bulgārija savas prezidentūras laikā ir rīkojusi vairākas politiska un tehniska līmeņa sanāksmes, kurās tika iezīmētas svarīgākās veselības jomas perspektīvas un iespējamās sadarbības jomas nākotnē.

Šie pasākumi apliecināja, ka ES līmeņa sadarbība starp veselības nozares ekspertiem ir īpaši vērtīga jomās, kurām ir pārrobežu dimensija vai kuras veicina attīstību nacionālā līmenī, balstoties uz labo prakšu apmaiņu. Viens no svarīgākajiem secinājumiem bija, ka sadarbība ES līmenī ir vajadzīga, lai apmainītos ar viedokļiem, kā arī, lai nosargātu īpašo veselības lomu un nodrošinot taisnīgu līdzsvaru starp tirdzniecību un veselību.

Svarīgi ir, lai vēlme paturēt veselības jautājumus ES darba kārtībā netiktu uztverta kā vēlme pārnest atbildību uz ES. Tāpat svarīgi ir, lai ministri izceltu konkrētas politikas jomas, kuras var radīt pievienoto vērtību sadarbībai. Tas ir īpaši būtiski, paturot prātā, ka ar veselības jomu saistītos jautājumus, piemēram, e-veselība, zāles, medicīnas ierīces, veselības aprūpes pakalpojumu standarti vai pat veselības sistēmas, ES līmenī arvien vairāk skata digitalizācijas, pētniecības, tirdzniecības, sociālās un citu jomu politikas eksperti.

Ņemot vērā minēto, Padome tiek aicināta atbildēt uz šādiem jautājumiem:

1. **Kā dalībvalstis var veidot veselības programmu un nodrošināt, ka sistēma joprojām atbilst ES primārajām tiesībām?**

Latvija noteikti piekrīt, ka ES dalībvalstis ir tās, kas nosaka veselības politikas dienas kārtību ES līmenī, un diskusijas par veselības vietu kopējā ES politikā šobrīd ir ļoti aktuāla.

Latvija kopumā atbalsta jaunā plānošanas perioda Eiropas Sociālā fonda investīcijas, veicinot veselības aprūpes sistēmas pieejamību un efektivitāti, uzlabojot veselības aizsardzību, kā arī mazinot nevienlīdzību veselības pieejamībā un kvalitātē. Tajā pašā laikā ir nopietnas bažas, ka Eiropas Sociālā fonda ietvaros veselības nozares jautājumu risināšana zaudēs savu nozīmību, ņemot vērā, ka Veselības programma jaunajā periodā plānota kā Eiropas Sociālā fonda sastāvdaļa, nevis atsevišķs finanšu instruments, kura ieviešanu un veselības jautājumu pārstāvēšanu ES līmenī pašreiz nodrošina atsevišķa administratīvā institūcija.

1. **Kuras jomas rada pievienoto vērtību, un kāda ir pareizā sistēma un virziens?**

Latvija noteikti vēlētos stiprināt sadarbību vairākās jomās, piemēram, kopīgos zāļu iepirkumos, HTA un citās jomās, kas mums palīdzētu efektīvāk izmantot ES sniegtās ekspertīzes. Papildus ir jāņem vērā, ka ikviens ES pilsonis var brīvi pārvietoties, apmesties uz dzīvi un strādāt citā ES dalībvalstī; tāpat ne vienmēr iedzīvotājiem ir iespēja saņemt nepieciešamos veselības aprūpes pakalpojumus savā piederības valstī. Līdz ar to, ir ļoti būtiski sadarboties pārrobežu jomā – un, mūsuprāt, ir ļoti apsveicama sadarbība e-veselības jomā, Eiropas references tīkla ietvaros un pārrobežu veselības risku novēršanā.

Noteikti ir svarīgi īstenot “veselība visās politikās” pieeju. Kā vienu no starpnozaru sadarbības ES mērogā piemēriem var minēt antimikrobās rezistences jautājumu risināšanu saskaņā ar pieeju “Viena veselība”, kur bez veselības un zemkopības sektora tiek iesaistītas aizvien jaunas nozares – zinātne, vides aizsardzība, kā arī tirdzniecības un starptautiskās sadarbības jomas.

**2.3. Padomes secinājumu projekts par bērnu veselīgu uzturu: Eiropas veselīga nākotne.**

Secinājumu projektā Padome uzsver, ka aptaukošanās var ietekmēt bērnu veselību un dzīves kvalitāti, kā arī ar bažām norāda uz tendenci, ka neinfekciju slimību izplatība pieaug ES un pasaulē, apdraudot cilvēku dzīves kvalitāti, paaugstina spiedienu uz nacionālām veselības aprūpes sistēmām, valdību budžetiem un veicina produktivitātes zudumus.

Padome atzīmē, ka veselīgo paradumu attīstība (no pirmām dzīves dienām) ir viens no galvenajiem veselīgi nodzīvotu dzīves gadu noteicošajiem faktoriem, kas arī nozīmē agrīno profilaksi grūtniecības laikā, ieskaitot barošanu ar krūti un pārtikas ietekmi uz hormonālo attīstību pusaudžu gados. Padome atkārtoti uzsver “veselības visās politikās” principu un daudzsektorālos pieejas, it īpaši Kopējās lauksaimniecības politikas nozīmi, lai nodrošinātu profilakses un veicināšanas politikas efektivitāti un panākumus, kā arī veicinātu veselīgas izvēles iespējas.

*Latvijas pozīcija*:

Latvija **atbalsta** Padomes secinājumu projektu pieņemšanu EPSCO 22. jūnija sanāksmē, jo Latvijā arvien pieaug to bērnu un pieaugušo skaits, kuriem ir liekais svars un aptaukošanās, kā arī to izraisītās neinfekcijas slimības, piemēram, sirds un asinsvadu slimības, vēzis, otrā tipa cukura diabēts, kas ir novēršamas ar veselīgiem uztura paradumiem, pietiekamām fiziskajām aktivitātēm un veselīgu dzīvesveidu kopumā.

Latvija **atbalsta** Padomes secinājumu projektā ietverto aicinājumu sabiedrības veselības jautājumus iekļaut visās politikās, tādējādi veicinot un atbalstot veselību veicinošo vidi. Tāpat Latvija **piekrīt**, ka ir nepieciešams turpināt atbalstīt sadarbību sabiedrības veselības, lauksaimniecības, izglītības, tirdzniecības u.c. jomās, kas pozitīvi var ietekmēt svaigu, vietējas izcelsmes un sezonālu pārtikas produktu ražošanu.

Latvija **piekrīt** turpināt atbalstīt un ieviest ES Rīcības plānā bērnu aptaukošanās mazināšanai 2014.-2020. gadam paredzētās aktivitātes, īpaši veselību veicinošas vides nodrošināšanu, padarot veselīgu izvēli par visvieglāk pieejamo izvēli, ierobežot uz bērniem vērstu reklāmu un veicināt veselīgu izvēli publiskā iepirkuma veikšanas procesā u.c.

Attiecībā uz **ES programmu skolu apgādei ar augļiem, dārzeņiem un pienu**, kā arī citām iniciatīvam, kuru mērķis ir veicināt bērnu izpratni un zināšanas par pārtikas produktu izcelšanos – kopumā **atbalstām** aicinājumu dalībvalstīm un Komisijai meklēt iespējas finansējuma palielināšanai, ņemot vērā sabiedrības un jaunatnes veselības jautājuma nozīmīgumu. Svarīgi ir nodrošināt iedzīvotājiem viegli pieejamus, veselīgus, vietējās izcelsmes sezonālus pārtikas produktus. Savukārt, lai atbalstītu vietējās lauksaimniecības un pārtikas ražotājus, ir svarīgi arī turpmāk nodrošināt dažādus atbalsta mehānismus ES un dalībvalstu līmenī, veicināt starpsektoru sadarbību, informēt un izglītot patērētājus par pārtikas produktu izvēli un veicināt vietējās izcelsmes un sezonālu produktu atpazīstamību.

3. Latvijas delegācija.

Delegācijas vadītājs:

Veselības ministrijas valsts sekretārs A.Lapiņš.

Delegācijas dalībnieki:

Latvijas Republikas Pastāvīgās pārstāvniecības ES pastāvīgā pārstāvja vietniece, vēstniece A.Balode.

Veselības ministrijas nozares padomniece Latvijas Republikas Pastāvīgajā pārstāvniecībā ES K.Zālīte.

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Aivars Lapiņš